OBH 4756/1998.
Az állampolgári jogok országgyűlési biztosa általános helyettesének jelentése
Ügyintéző: dr. Dunavölgyi Szilveszter

Az eljárás megindítása
A panaszos az Országgyűlési Biztos Hivatalánál kifogásolta, hogy Székesfehérvár Megyei Jogú Város Polgármesteri Hivatala a sétáló utcává alakított Liszt Ferenc utcában az érdekelt magánszemélyek "érdekeit teljes mértékben figyelmen kívül hagyva megtiltotta a gépjárművel való behajtást és ezzel összefüggő észrevételeit mereven elutasította."
Az ügyben a jogállamiságból eredő jogbiztonság sérelmének lehetősége miatt a jegyzőtől felvilágosítást kértem.
Az ügy jogszabályi háttere
1988. évi I. törvény;
1/1975. (II.5.) KPM-BM. együttes rendelet;
148/1994. (VI.9.) és 53/1996. (II.8.) Közgyűlési határozatok;
1949. évi XX. törvény 2. §. (1) bekezdése;
1993. évi LIX. törvény.
A megállapított tényállás
A Liszt Ferenc utca forgalmi rendjének kialakítását Székesfehérvár történelmi városmagjának a járműforgalom káros hatásaitól történő megóvása tette szükségessé (hasonlóan számos magyar és külföldi városban alkalmazott megoldáshoz). Ezen kívül az említett utcában napi cca. 14 ezer fő a gyalogos forgalom, amelynek biztonságos átvezetése is a gépkocsik behajtásának teljes mértékű kizárását indokolja.
A belváros forgalomszabályozásának tervét a szakhatóságok véleményezése után az önkormányzat a helyi újságban és a városi televízióban közzétette, illetve az ügyben lakossági fórumot tartott. 
Az utca forgalmi rendjének kialakításával csak a panaszos fordult kifogással a helyi önkormányzathoz és az illetékes közigazgatási hivatalhoz. Az érintett szervek beadványait kivizsgálták és a panaszos által felvetett kérdésekre megfelelő tájékoztatást adtak. 
A vizsgálat megállapítása
A helyi önkormányzat intézkedései megfelelnek a hatályos jogszabályoknak, a belváros új forgalmi rendjének kialakításával kapcsolatos intézkedései és eljárása alkotmányos jogsérelmet nem idézett elő, ezért vizsgálatom megszüntettem és erről e jelentés egy példányának megküldésével a panaszost értesítem.

Budapest, 1998. november 2.

Dr. Polt Péter